A Szabad Balaton Egyesület javaslatai

	A Szabad Balaton Egyesület a szabad idejük egy részét vízen töltők, hobbi vitorlázók, kajakosok, túrázók összefogásával jött létre. Az egyesület célja, hogy minél szabadabban használhassuk vízeinket. 
	Jelenleg talán a legfontosabb terület ahol változásokra van szükség a túl szigorú, a kedvtelési hajózáshoz nem illeszkedő szabályok felülvizsgálata, módosítása. 

	- A részletes szabályok helyett az ismeretterjesztésre, 
	- a kötelező előírások helyett az ajánlásokra, 
	- rendőri felügyelet helyett a személyes felelősségvállalásra 
helyezzük a hangsúlyt. 
	Hisszük, hogy senki nem ellensége önmagának és a megfelelő ismeretek birtokában kötelező szabályok és rendfenntartók nélkül is helyesen fog dönteni, a saját és a rábízottak biztonsága érdekében. 	

	Ezért az alábbi változtatásokat javasoljuk a jelenleg hatályos szabályokban: 

1. Viharjelzés esetén se legyenek tiltások a csónakok és vízi sporteszközök számára.  Csónakkal is át szabadjon kelni a Balatonon. 
Az 57/2011. NFM rendelet 1. melléklet II. rész 9.12 cikk 1., 2., és 3. pontja (Balaton) 
9.12 cikk - Vízijárművek közlekedése és veszteglése
1. Csónak - a 2. és 3. bekezdésben foglaltak kivételével - a parttól számított legfeljebb 1500 m széles vízterületen közlekedhet.
Ez a tilalom nagyhajó vagy úszó munkagép tartozékát képező munkát végző, illetve nagyhajó vagy úszó munkagép személyzetét és a munkavégző személyeket szállító csónakra nem vonatkozik.
2. Csónak - a szükséghelyzet kivételével - „Figyelmeztetés az elővigyázatosság betartására” jelzésnél (I. fokú viharjelzésnél) csak a parttól számított 500 m távolságon belül közlekedhet.
3. Csónak - a szükséghelyzet kivételével - „Figyelmeztetés a fenyegető veszélyre” jelzésnél (II. fokú viharjelzésnél) nem közlekedhet.
helyébe a következő pont lépjen:
1. Csónak - a „Figyelmeztetés az elővigyázatosság betartására” jelzésnél (I. fokú viharjelzésnél) és „Figyelmeztetés a fenyegető veszélyre” jelzésnél (II. fokú viharjelzésnél) csak különös elővigyázatossággal közlekedhet, a csónak vezetője köteles tájékozódni a várható időjárási körülményekről.

Az 57/2011. NFM rendelet 1. melléklet II. rész 9.21 cikk 1., 2., és 3. pontja (Velencei tó) helyébe csak egy pont lépjen:
1. Csónak - a „Figyelmeztetés az elővigyázatosság betartására” jelzésnél (I. fokú viharjelzésnél) és „Figyelmeztetés a fenyegető veszélyre” jelzésnél (II. fokú viharjelzésnél) csak különös elővigyázatossággal közlekedhet, a csónak vezetője köteles tájékozódni a várható időjárási körülményekről.
Az 57/2011. NFM rendelet 1. melléklet II. rész 9.31 cikk 1. pontja (Fertő tó) helyébe a következő lépjen:
1. Csónak a Beaufort-skála (II-7. melléklet) szerinti 6. fokozatot meghaladó szél esetében csak különös elővigyázatossággal közlekedhet, a csónak vezetője köteles tájékozódni a várható időjárási körülményekről.

2. Ne a mentőmellény betűjelzése legyen előírva, hanem a használhatóság legyen a fő szempont. Ne a viharjelzéshez kapcsolódjon a mentőmellény viselés kötelezettsége, hanem mindenki maga dönthessen, hogy mikor viseli és mikor nem.

Az 57/2011. NFM rendelet 1. melléklet II. rész 4.03 cikk 3. pontja veszítse hatályát 
3. Ha a csónak használatakor a megengedett legkisebb biztonsági távolság - ideiglenesen - nem tartható meg, a csónakban tartózkodó személyek mentőmellényt viselni kötelesek.

Az 57/2011. NFM rendelet 1. melléklet II. rész 4.07 cikk 3. pontja veszítse hatályát 
 3. Vízen levő (közlekedő vagy veszteglő) csónakban tartózkodó úszni nem tudó, valamint 14 évnél fiatalabb személy, továbbá vízi sporteszközön közlekedő minden személy köteles mentőmellényt viselni.

3. Ne a hajón szállítható személyek számának megfelelő mellény legyen kötelező, hanem a tényleges utasok száma szerinti.

2/2000. (VII. 26.) KöViM rendelet 1. számú melléklet 3.7.4 és 3.7.5 pontjai
3.7.4. Kishajón a maximális személybefogadó-képességnek megfelelő számú mentőmellényt kell tartani. A tengeri kishajó mentőmellényeit villanó fényforrással, fényvisszaverő csíkkal és jelzősíppal kell felszerelni.
3.7.5. A csónakban az úszni nem tudó személyek részére személyenként egy darab mentőmellényt kell elhelyezni.
helyébe a következő lépjen:
3.7.4. Kishajón a hajón tartózkodó személyek számának megfelelő számú, amennyiben lehetséges a  viselője által kipróbált mentőmellényt kell tartani. A tengeri kishajó mentőmellényeit villanó fényforrással, fényvisszaverő csíkkal és jelzősíppal kell felszerelni.

3.7.5. A csónakban tartózkodó személyek részére személyenként egy darab, amennyiben lehetséges a  viselője által kipróbált mentőmellényt kell elhelyezni.

Ennek megfelelően a Nemzeti Közlekedési Hatóság által kiadott 4. számú felszerelési jegyzék kedvtelési célú kishajók részére jegyzék 6. pontjának második sorát töröljék.

4. Legalizáljuk a motor használatot bizonyos (a hajó méretével arányos) teljesítményig, sebességig.
A 2000. évi 42. tv.: 58. § (1) A Balatonon, a Velencei-tó és a Fertő tó teljes területén, továbbá a Ráckevei-Dunaág és a Tisza-tó a víziközlekedés egyes belvízi utakon környezetvédelmi okokból való korlátozásáról és a korlátozás alá eső területeken kiadható üzemeltetési engedélyről szóló Kormány rendeletben meghatározott részein belső égésű motorral hajtott kishajót és csónakot üzemeltetni tilos.

Ez alól kivételeket fogalmaz meg a 30/2003. Korm. rendelet a vízi közlekedés egyes belvízi utakon környezetvédelmi okokból való korlátozásáról és a korlátozás alá eső területeken kiadható üzemeltetési engedélyről
A korlátozás alá eső területre kiadható üzemeltetési engedély
5. § A vitorlás kishajó belső égésű segédmotorját - üzemeltetési engedély hiányában - kizárólag a következő esetekben használhatja:
a) kikötőben és annak 300 m-es körzetében,
b) Balatonon a Tihanyrév-Szántód között közlekedő komp útvonalán és a mellette húzódó 300-300 m széles vízterületen,
c) sürgős orvosi ellátás, segítségnyújtás szükségessége és baleset esetén,
d) viharjelzés esetén kizárólag a legközelebbi kikötőbe történő behajózásig, továbbá
e) ha a szél ereje nem éri el a Beaufort-skála szerinti 1. szélerősséget, kizárólag a legközelebbi kikötőbe történő behajózásig.
A 30/2003. Korm. rendelet 5. § egészüljön ki következő ponttal.
  f) korlátozás nélkül használható a belsőégésű segédmotor ha a motor teljesítménye kW-ban kifejezve nem éri el a hajó tonnában kifejezett tőmegének nyolcszorosát.

5. Legalizáljuk a part mentén a bóján vagy nádasban történő hajótárolást. 
2000. évi CXII. törvény 35. § j) pontja: 
  j) a nyilvántartásba vételre nem kötelezett vízi jármű a tómeder területén csak kiépített kikötőben tárolható.
helyébe a következő lépjen:
  j) kishajó, csónak és egyéb nyilvántartásba vételre nem kötelezett vízi jármű a tómeder területén csak kiépített kikötőben, vagy a parttól illetve a nádas szélétől számított 50 m távolságon belül tárolható.

6. Közvetlenül a part mellett ne legyen kötelező a világítás vagy más jelzés, őrszemélyzet a veszteglő hajón.
Az 57/2011. NFM rendelet I. melléklet II. rész 9. fejezet 
9.12 cikk - Vízijárművek közlekedése és veszteglése (a Balatonon)
8. Kikötőn kívül veszteglő vízijárművön ügyeleti szolgálatot kell tartani, amelyet a vízijárművön kell teljesíteni. Az ügyeleti szolgálat biztosításáért az üzemben tartó felel.

Egészüljön ki a következő 3 ponttal:
9. Ezen pont nem vonatkozik a parttól illetve a nádas szélétől számított 50 m-es távolságon belül tárolt vízijárműre. 
10. Kishajónak a parttól illetve a nádas szélétől számított 50 m-es távolságon belül való veszteglése esetén nem kötelező az 57/2011. NFM rendelet I. melléklet I. rész III. fejezet 3.20 cikkben (veszteglő hajók jelzései) előírt jelzések viselése.   
11. Kishajók számára nem kötelező az 57/2011. NFM rendelet I. melléklet I. rész III. fejezet 3.20 cikk 1. b),  2. b) (veszteglő hajók nappali jelzései) pontokban leírt jelzések viselése a tó teljes területén.

7. Néhány jelzés, kötelező felszerelés (fekete kúp, hsz.) elhagyása 
Az 57/2011. NFM rendelet I. melléklet  I. rész III. fejezet 3.12 cikk 3. b) pontja veszítse hatályát.
3.12 cikk - Menetben lévő vitorlás hajó jelzései
3. A vitorlával haladó és egyidejűleg saját gépi hajtóberendezését is használó hajónak viselnie kell:
b) Nappal:
egy csúcsával lefelé fordított fekete kúpot.
Ezt a kúpot a lehető legmagasabban kell elhelyezni és olyan helyen, ahonnan a legjobban látható.

Az 57/2011. NFM rendelet II-1. melléklet 3. pontja veszítse hatályát 
3. A gépi hajtásra alkalmas segédmotorral rendelkező vitorlás hajó felszerelését ki kell egészíteni a gépi hajtás jelzésére szolgáló, az e Szabályzat I. rész 3.12 cikk 3. bekezdése szerinti fekete kúppal.

Az 57/2011. NFM rendelet I. melléklet I. rész 1.11 cikk  
Hajózási szabályzatok és utasítások tartása a hajón
1. A Szabályzat, továbbá a víziút adott szakaszán alkalmazott hatályos helyi szabályzatok és az 1.22 cikk szerinti átmeneti rendelkezések egy példányának - a személyzet nélküli hajók, a nyitott kishajók és az úszó testek köteléke kivételével - valamennyi hajón rendelkezésre kell állnia.
helyébe lépjen a következő: 
1. A Szabályzat, továbbá a víziút adott szakaszán alkalmazott hatályos helyi szabályzatok és az 1.22 cikk szerinti átmeneti rendelkezések egy példányának - a személyzet nélküli hajók, a kishajók és az úszó testek köteléke kivételével - valamennyi hajón rendelkezésre kell állnia.

További javaslatok:
	- A felszerelési jegyzékben felsorolt felszerelés ne kötelező legyen, hanem ajánlott.
	- Kedvtelési hajóvezetői vizsga megszerzésének egyszerűbbé, olcsóbbá tétele. 
	- A vizsgán kapjon nagyobb súlyt a gyakorlati hajóvezetés a kedvtelési hajózásban soha elő nem forduló szabályok ismeretével szemben.
	- A különböző díjak, illetékek (vizsgadíj, szemledíj, mederhasználati díj ...) helyett - ha a költségvetésnek szüksége van rá - akkor arányos, méltányos, hosszú távon kiszámítható adót vessenek ki a vízi járművekre.

	Készek vagyunk együttműködni minden olyan személlyel, szervezettel, hatósággal, aki a felsoroltakkal vagy azok egy részével egyetért és a célok elérése érdekében tenni szeretne.

	Egyesületünk támogat minden kezdeményezést amely a Balaton vízének megőrzésére irányul. Felelősek vagyunk érte, hogy az utánunk következő nemzedék hajózhat-e a Balatonon.

Budapest, 2012. november 29.				Szabad Balaton Egyesület